CELEX: C2006/060/104
Language: el
Date: 2006-03-11 00:00:00
Title: Υπόθεση F-129/05: Προσφυγή της  23ης Δεκεμβρίου 2005  — Merglova κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/56
            
         Προσφυγή της 23ης Δεκεμβρίου 2005 — Merglova κατά Επιτροπής
   (Υπόθεση F-129/05)
   (2006/C 60/104)
   Γλώσσα διαδικασίας: η γαλλική
   Διάδικοι
   
      Προσφεύγουσα: Eva Merglova (Βρυξέλλες, Βέλγιο) [Εκπρόσωποι: S. Rodrigues, Y. Minatchy, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να κρίνει την προσφυγή παραδεκτή,
            
         
               —
            
            
               να ακυρώσει την απόφαση της ΑΔΑ της 15ης Σεπτεμβρίου 2005 που απορρίπτει τη διοικητική ένσταση της προσφεύγουσας,
            
         
               —
            
            
               να προσδώσει αναδρομική ισχύ από 1ης Μαΐου 2004 στην κατάταξη της προσφεύγουσας στον βαθμό C*3 ή C*2,
            
         
               —
            
            
               επικουρικώς, να υποχρεώσει την Επιτροπή να αναγνωρίσει την προσφεύγουσα ως προαγώγιμη στον βαθμό C*3 ή C*2 κατά την επόμενη περίοδο προαγωγών και να αποκαταστήσει τη ζημία που υπέστη η προσφεύγουσα εξαιτίας της μη κατατάξεώς της στον βαθμό C*2 ή C*3 από 1ης Μαΐου 2004.
            
         
               —
            
            
               εν πάση περιπτώσει, να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, υπάλληλος της Επιτροπής που προσελήφθη κατόπιν της τροποποιήσεως του Κ.Υ.Κ., αλλά είχε περιληφθεί στον εφεδρικό πίνακα προσλήψεων διαγωνισμού δημοσιευθέντος πριν από την τροποποίηση αυτή, επικαλείται έλλειψη νομιμότητας του άρθρου 2 του παραρτήματος XIII του Κ.Υ.Κ., κατ' εφαρμογή του οποίου κατετάγη στον βαθμό C*1, κλιμάκιο 2.
   Προς στήριξη της ενστάσεως ελλείψεως νομιμότητας που προβάλλει, η προσφεύγουσα επικαλείται καταρχάς παραβίαση της αρχής της ισοδυναμίας μεταξύ της παλιάς και της νέας διαρθρώσεως της σταδιοδρομίας, που καθιερώνεται με το άρθρο 6 του Κ.Υ.Κ. Ειδικότερα, η σταδιοδρομία της προσφεύγουσας επιβραδύνεται εξαιτίας της κατατάξεώς της στον βαθμό C*1.
   Επιπλέον, η προσφεύγουσα θεωρεί ότι υπήρξε θύμα παραβιάσεως της αρχής της ίσης μεταχειρίσεως σε σύγκριση με τους συναδέλφους της που έχουν καταταγεί στον βαθμό C4 ή C5 και προήχθησαν πριν από την 1η Μαΐου 2004.
   Τέλος, η προσφεύγουσα στηρίζεται σε παραβίαση της δικαιολογημένης εμπιστοσύνης που της είχε δημιουργηθεί ότι η νέα σταδιοδρομία δεν θα συνεπαγόταν επιδείνωση των συνθηκών εργασίας της, σε προσβολή των κεκτημένων δικαιωμάτων της και σε κατάχρηση εξουσίας.